ክልሉ 1 ነጥብ 97 ሚሊዮን ሄክታር በመስኖ ለማልማት እየሠራ ነው
የኦሮሚያ ብሔራዊ ክልል 1ነጥብ 97 ሚሊዮን ሄክታር የሚሆን  መሬትን በመስኖ ለማልማት እየሠራ መሆኑን አስታወቀ ።የኦሮሚያ የመስኖ ልማት ባለሥልጣን ኃላፊ አቶ ሰይፈዲን መሐዲ ለዋልታ እንደገለጹት  በተያዘው በጀት ዓመት 1ነጥብ 97 ሚሊዮን ሄክታር አዲስ መሬትን በመስኖ በማልማት 2ነጥብ 45  ሚሊዮን የሚሆኑ አርሶና አርብቶ አደርን ተጠቃሚ ለማድረግ በዕቅድ ተይዞ እየተሠራ ነው ።በክልሉ የሚገኙ አርሶ አደሮች ከዝናብ ጥገኝነት ተላቀው የመስኖ ውሃ አማራጮችን እንዲያገኙ መጠነ ሰፊ ጥረት እየተደረገ መሆኑን የጠቆሙት አቶ ሰይፈዲን  በክልሉ አንድ የአርሶአደር ቤተሰብ ቢያንስ የተቆፈሩ ጉድጓዶችንም ሆነ አነስተኛ የመስኖ ተጠቃሚ በማድረግ በዓመት ከአንድ በላይ ጊዜ እንዲያመርት ጥረት እየተደረገ ነው ብለዋል ። ባለሥልጣኑ 125 አነስተኛና መካከለኛ የመስኖ ፕሮጀክቶችን በ470 ሚሊዮን ብር ወጪ በማካሄድ ላይ እንደሚገኝ የገለጹት አቶ ሰይፈዲን የአገሪቱ የግብርና ዕድገት ፕሮግራም ለክልሉ የመስኖ ልማት ሥራ የሚወለውን ግማሽ በጀት ሸፍኗል ።በክልሉ እየተገነቡ የሚገኙት የተጀመሩት የአነስተኛና መካከለኛ የመስኖ ግድቦች  የግንባታ አፈጻጸማቸው ከ50 በመቶ በላይ መሆኑን የተናገሩት አቶ ሰይፈዲን  አብዛኞቹ  ከየካቲት ወር በኋላ ሙሉ ለሙሉ ተጠናቀው ለህብረተሰቡ አገልግሎት እንደሚበቁ ተናግረዋል ።በክልሉ  የሚገኙ አርሶናአርብቶ አደር  ማህበረሰብ የመስኖ ልማት አስፈላጊነትን  እንዲገነዘብ ለማድረግ  ቀደም ብሎ ለባለሙያዎች  የአሠልጣኞች ሥልጠና ከመሠጠቱም በላይ ለአርሶና አርብቶ አደሩም የግንባቤ ማስጨበጫ ሥራዎች ሲከናወኑ መቆየታቸው አቶ ሰይፈዲን አስረድተዋል ።ባለሥልጣኑ የመስኖ ፕሮጀክቶች የሚያጋጥማቸውን የመጓተት ችግርን ለመቅረፍ  በኮትራክተሮች ፣ በክልሉ መንግሥትና በተቆጣጣሪ አካል መካከል ተቀናጅቶ የመሥራት ሁኔታን ለመፍጠርና የክትትል ሥራዎችን ለማጠናከር አሠራሮች መዘርጋታቸውን ተገልጿል ።ባለሥልጣኑ በክልሉ የመስኖ ተጠቃሚዎች ማህበር እንዲቋቋም የሚያስችል አዋጅን በማጽደቅ ህብረተሰሰቡ የመስኖ ልማት ፕሮጀክቶች የዲዛይንናግንባታ ሥራዎች በሚከናወኑበት ወቅት አስተዋጽኦ እንዲያደርግ እንዲሁም በአግባቡ ተረክቦ ለአገልግሎት እንዲበቁ ለማድረግ  እየሠራ ነው ።              የኦሮሚያ የመስኖ ልማት ባለሥልጣን  ከ 1999 ዓም ጀምሮ  ትላልቅ፣ አነስተኛና መካከለኛ የመስኖ ፕሮጀክቶችን በማካሄድ  2 ሚሊዮን የሚሆኑ  የክልሉን አርሶ አደሮች ተጠቃሚ ማድረግ መቻሉን ዋልታ ኢንፎርሜሽን ማዕከል ዘግቧል ። 